Nóg ŉ vakbond wil reusestaking onderneemNupsaw sal op 23 Augustus na Pretoria opruk. (Foto: Facebook) Nóg ŉ vakbond wil ŉ reusestaking onderneem uit protes teen breër maatskaplike bekommernisse wat voortspruit uit swak bestuur, korrupsie en “baie ander mislukkings aan die regering se kant”. Die National Union of Public Service and Allied Workers (Nupsaw) se beplande betoging op 23 Augustus sal ŉ dag voor Cosatu en die Suid-Afrikaanse Federasie van Vakbonde (Saftu) se landswye staking gehou word. Solly Malema, sekretaris van Nupsaw, het in ŉ verklaring gesê die beplande staking kom ná die werkersklasberaad wat deur Saftu gehou is. “Nupsaw se staking sal deel wees van die opbou na Saftu se pogings om ŉ nasionale stilstand op 24 Augustus af te dwing,” het hy bygevoeg. “Gevolglik sal die werkersklasgemeenskap, gelei deur Nupsaw, toesien dat verskeie kantore van die staatsdepartemente in Pretoria beset word.” Nupsaw, wat deel is van Saftu, het meer as 10 000 lede. Volgens die vakbond het die regering se vele mislukkings tot stygende lewenskoste, beurtkrag, hemelhoë brandstofpryse en werksverliese onder Suid-Afrikaners gelei. “Ons betoging sal daarop fokus om hierdie sosio-ekonomiese uitdagings aan te raak, aangesien dit nou al krisisvlak bereik het.” Malema sê hulle sal in hul massas na die kantoor van die departement van gesondheid opruk en onder meer eis dat gemeenskapsgesondheidswerkers en Covid-19-kontrakwerkers permanent aangestel word. Veiligheidsbeamptes en skoonmakers moet ook voorts vanaf binne die departement aangestel word, eerder as om dié dienste uit te kontrakteer. Nadat die vakbond na ŉ verskeidenheid van staatsdepartemente se kantore opgeruk het, sal hulle na die nasionale tesourie en die Staatspensioen-administrasie-agentskap gaan om hul misnoeë uit te spreek “oor die wyse waarop die skema werkers se pensioenfondse wanbestuur”. “Ons sal ook eis dat die waarnemende uitvoerende hoof van sy amp onthef word en liefs met ŉ bekwame en gekwalifiseerde uitvoerende hoof vervang word.” Die vakbond hoop om eindelik pres. Cyril Ramaphosa te dwing om na die Uniegebou te gaan om hul memorandum van eise te ontvang. Die eise wat hierin vervat word, sluit in dat die president beurtkrag en die privatisering van staatsondernemings beëindig, die voortslepende werkloosheid aanpak, asook geweldsmisdade, polisiemoorde en geslagsgebaseerde geweld takel. ŉ Dag nadat daar beplan word om na die Pretoria-middestad op te ruk, sal Cosatu en Saftu na onder meer Rustenburg, Klerksdorp, Mahikeng en Pretoria opruk om oor dieselfde bekommernisse te betoog. “Ons wil druk op die regering én die private sektor plaas om die sosio-ekonomiese uitdagings reg te stel en op te los,” het Zingiswa Losi, Cosatu se president, Donderdag tydens ŉ inligtingsessie gesê. Dit is nie duidelik of enige van die beplande stakings wettig is nie. TLU SA is ook bekommerd dat daar sabotasie aan infrastruktuur gedurende die reusestakings kan wees.